b"\n_START_ARTICLE_\nRegne d'Arle\n_START_SECTION_\nFundadors del regne (antiga Casa de Welf)\n_START_PARAGRAPH_\nAl gener de 888, Rodolf I de Borgonya, comte d'Auxerre, va fundar el regne de l'Alta Borgonya en ser reconegut com a tal per la noblesa local, durant la descomposici\xc3\xb3 del Sacre Imperi despr\xc3\xa9s de l'abdicaci\xc3\xb3 i mort de l'emperador Carles el Gras. Rodolf I pertanyia a la Casa de Welf, i va heretar el 876 a la mort del seu pare, Conrad II d'Auxerre, senyor del comtat borgony\xc3\xb3 d'Auxerre, els territoris de Ginebra, Lausana i Sion, que envolten el llac de Ginebra, i es deien Marca Transjurana). Aquests territoris li havien estat concedits a Conrad al desembre de 864, amb el t\xc3\xadtol de marqu\xc3\xa8s de Transjurania, per l'emperador carolingi del Sacre Imperi Luis II el Jove, fill de l'emperador Lotari I, despr\xc3\xa9s que Conrad mat\xc3\xa9s al bos\xc3\xb3nida comte Hubert. _NEWLINE_El fill de Rodolf I, Rodolf II de Borgonya, va aconseguir reunir els dos regnes de l'Alta i la Baixa Borgonya en el nou regne d'Arle quan el bos\xc3\xb3nida Hug d'Arle, rei d'It\xc3\xa0lia, li va cedir l'any 933 el regne de Proven\xc3\xa7a, tamb\xc3\xa9 anomenat regne de la Baixa Borgonya, a canvi de la ren\xc3\xbancia per part de Rodolf II a la corona d'It\xc3\xa0lia. En el pacte tamb\xc3\xa9 es va convenir el matrimoni entre la filla de Rodolf, Adelaida, amb el fill d'Hug, Lotari. El 937, a Rodolf II el va succeir el seu fill Conrad el Pac\xc3\xadfic, rei de Borgonya, a qui el 993 va succeir al seu torn el seu fill Rodolf III de Borgonya, \xc3\xbaltim dels reis g\xc3\xbcelfs de Borgonya.\n_START_SECTION_\nDescomposici\xc3\xb3 de l'Arelat\n_START_PARAGRAPH_\nLa major part del territori de la Baixa Borgonya va ser progressivament incorporat a la corona de Fran\xc3\xa7a, mentre que les parts orientals de l'Alta Borgonya van ser adquirides per les cases de Z\xc3\xa4hringen i d'Habsburg. Frederic Barbarroja, en casar-se amb Beatriu I de Borgonya, l'hereva del Franc Comtat de Borgonya, va afegir aquests territoris occidentals del regne d'Arle al domini personal de l'emperador, titulant-se comte. L'emperador del Sacre Imperi de la Casa de Luxemburg, Carles IV, va separar el 1361 el comtat de Savoia de l'Arelat. El 1378 va cedir els romanents de l'Arelat al delf\xc3\xad de Fran\xc3\xa7a, despr\xc3\xa9s rei Carles VI de Fran\xc3\xa7a, i el regne va deixar d'existir de facto."